Diari Oficial de la Generalitat Valenciana


Sumari del DOGV 8715, del 13-01-2020 (2020/54)

RESOLUCIÓ de 2 de gener de 2020, del president del Consell Valencià de Cultura, per la qual es convoca el concurs literari i el concurs de dibuix sobre la desertificació i el despoblament rural.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8715

Data del DOGV
:   13-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/54


Data del document
:   02-01-2020

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 2 de gener de 2020, del president del Consell Valencià de Cultura, per la qual es convoca el concurs literari i el concurs de dibuix sobre la desertificació i el despoblament rural. [2020/54]  
PREÀMBUL  
  
Desertificació i despoblació, dos problemes en un, centren el XIV concurs escolar literari i de dibuix del Consell Valencià de Cultura. Es tracta de processos de naturalesa distinta, però en els quals l'actuació de l'home, per acció o omissió, influeix de manera decisiva.   
El nostre territori, en un clima de transició entre l'aridesa africana i l'Europa humida, està sotmés a un risc natural de degradació del sòl, a sequeres i a episodis de pluges torrencials. Però la intervenció humana, amb la urbanització intensiva en terrenys fèrtils, la sobreexplotació dels aqüífers, el desenvolupament industrial i la pressió turística, posa en risc el precari equilibri natural del territori, accelera la tendència a la desertificació d'algunes zones i també, en conseqüència, a l'abandonament de la vida humana en espais en què, durant molts segles, s'havia viscut i prosperat en una simbiosi, tan imperfecta com es vulga, entre la terra i la gent.  
El Consell Valencià de Cultura, últimament, ha organitzat un microseminari sobre el despoblament rural, i ha aprovat l'informe Hacia una estrategia marco de protección del territorio, sobre la desertificació. Per això, ocupat i preocupat per estes tendències, demana a la societat en general, i als seus representants en particular, una reflexió profunda i accions transversals que revertisquen, a través d'una idea de la cultura com a protectora dels hàbitats naturals i de la població natural, uns processos que poden posar fi al món que voldríem llegar als nostres fills.   
  
I als escolars, protagonistes del concurs, els demanem, com a ciutadans que són, que també siguen actius a l'hora d'afrontar el problema i d'exigir-nos responsabilitats. L'expressió artística no és innòcua, deixa un rastre clar en les nostres vides i és una força de comunicació més gran del que sovint pensem. Els convidem, amb el dibuix i la literatura, a mostrar esta amenaça i a actuar en contra, perquè la vida en els nostres territoris no els esperarà indefinidament.  
  
València, 2 de gener de 2020.- El president: Santiago Grisolia.  
  
  
  
ANNEX I  
Bases per a la concessió del Concurs Literari i del Concurs d'Il·lustració sobre la desertificació i el despoblament rural  
  
Bases generals  
1) Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans del 6 d'abril de 2020, a la següent adreça:  
  
CONSELL VALENCIÀ DE CULTURA  
Per al Concurs sobre la desertificació i el despoblament rural  
Palau de Forcalló  
C/ Museu, 3  
46047 - VALÈNCIA  
No s'admetran enviaments per correu electrònic.  
3) Un jurat, nomenat pel Consell Valencià de Cultura, seleccionarà TRES treballs per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen. El Consell Valencià de Cultura promourà la difusió de les obres premiades.  
5) A l'autor de cada treball premiat amb el primer, segon i tercer premi se li concedirà CINC-CENTS EUROS (500,00 €), QUATRE-CENTS EUROS (400,00 €) i TRES-CENTS EUROS (300,00 €) respectivament, una medalla commemorativa i un diploma del Consell Valencià de Cultura.   
Estes quantitats econòmiques estan subjectes a les retencions i impostos corresponents que els siga d'aplicació en cada cas.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls premiarà amb DOS MIL QUATRE-CENTS EUROS (2.400,00 €), una medalla commemorativa i un diploma del Consell Valencià de Cultura.  
  
En cas d'alumnes o centres premiats, el centre enviarà al Consell Valencià de Cultura la documentació necessària per poder fer efectius els premis.  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 6 d'abril de 2020.  
8) El veredicte del concurs es farà públic en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte tindrà lloc el 8 de maig de 2020. El Consell Valencià de Cultura es reserva la possibilitat de modificar-ne la data.  
  
9) Els treballs no premiats podran ser retirats transcorreguts tres mesos des de l'acte de lliurament dels premis.  
10) La participació en el concurs implica el coneixement i l'acceptació íntegra de les bases.  
11) D'acord amb la Llei Orgànica 3/2018 de protecció de dades personals i garantia dels drets digitals, els informem que el responsable del tractament de les dades personals que es demanen per la seua participació en el concurs és el Consell Valencià de Cultura. La finalitat del tractament és gestionar la seua participació en el concurs i donar publicitat als guanyadors del concurs i a l'acte de lliurament de premis.   
Li informem que la participació dels premiats i dels representants dels centres que també resulten premiats en l'acte serà gravada en vídeo i difosa en qualsevol dels mitjans audiovisuals i/o espais web del Consell Valencià de Cultura o d'altres mitjans de comunicació. En conseqüència, és possible que la imatge dels participants siga captada, gravada i/o reproduïda de manera accessòria a l'activitat principal.   
  
Si l'activitat s'emetera en directe a través de qualsevol mitjà, la seua mera presència en la sala suposa que l'interessat necessàriament en consent la captació, reproducció i/o emissió. En els altres casos podrà oposar-se a l'ús posterior de les seues imatges indicant-ho en el moment de la seua intervenció.  
La legitimació per al tractament de les dades personals és el consentiment de l'interessat o dels seus representants en inscriure's, acceptar la política de privacitat i les bases del concurs. Les dades personals que es demanen no se cediran a tercers.   
Qualsevol interessat podrà, en qualsevol moment, exercir els seus drets d'accés, rectificació, supressió, limitació o oposició al tractament de les seues dades, inclòs el dret a retirar el seu consentiment prestat, per mitjà d'una instància que podrà sol·licitar al responsable del tractament. Pot presentar una reclamació davant de l'Agència de protecció de dades en el cas que no s'haja atés l'exercici dels seus drets.   
  
Pot consultar informació addicional i detallada sobre el tractament de les seues dades en www.cvc.gva.es  
12) Una vegada comunicada al centre docent la relació d'alumnes i centres premiats, estos hauran de retornar el document, que els enviarà el CVC, amb la informació relativa al tractament de les dades personals i el consentiment exprés dels interessats o dels pares/tutors per a  la captura i tractament de la seua imatge i, si és el cas, la veu, durant la participació o presència en este concurs, així com la seua difusió a través de la web del CVC, de les seues xarxes socials i dels mitjans de comunicació.   
  
Els participants (en el cas que siguen menors de 14 anys, els pares, representants legals o tutors) i els representants dels centres docents respondran, en tot cas, de la veracitat de les dades facilitades, i el CVC es reservarà el dret d'excloure de la participació en este concurs a qualsevol alumne i/o representant de centre docent que haja facilitat dades falses o inexactes, sense perjuí de la resta d'accions que siguen procedents en dret.   
  
Bases del Concurs Literari  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de la desertificació i el despoblament rural des de l'òptica de l'autor.  
2) Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
  
Bases del Concurs de Dibuix  
1) Les obres presentades hauran de ser originals i inèdites, i tractaran el tema de la desertificació i el despoblament rural des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.